ToekomsVenster: Bekommernis maak siekFoto: Unsplash/Pixabay.com Die wêreld waarin ons woon word toenemend onvriendelik en geniepsig. Verskeie realiteite dring hul aan ons op en gelowiges is uiteraard nie daarvan gevrywaar nie. Dit is veral ekonomiese uitdagings wat die potensiaal het om ŉ mens te verlam en te ontsenu. Uiteraard is niemand daarvan gevrywaar nie. Dit is ook heel dikwels Koninkrykswerk wat skade lei omdat bykans almal in ŉ oorlewingstryd gewikkel is. Bedieninge moet derhalwe bedrewe en verantwoordelik bestuur word. Luukshede kan die Here se werk heeltemal kelder. Dit is binne hierdie konteks dat die Here se belofte dat Hy sorg en versorg troos en sekuriteit bied. Die perikoop in Matteus 6 is oor bekend. Nie minder as vier keer word gelowiges aangesê om nie te bekommer nie. Dit is ŉ teken van kleingeloof, eintlik ongeloof. Daaraan wil niemand skuldig wees nie. Die futiliteit van bekommernis word grafies demonstreer daarin dat ŉ mens nie jou lewe kan verleng deur te bekommer nie. Daar is sprake van ŉ uur maar die teks kon maar na ŉ minuut verwys het. Die lewe is ŉ gawe van God en elke asemteug kom van Hom. Drie keer word na die natuur verwys. Die wilde voëls, die veldlelies en die gras van die veld word as voorbeelde genoem. God sorg vir alles. Hoeveel te meer vir sy kinders. Die laaste vers in die gedeelte is besonder troosryk. Julle hemelse Vader weet tog dat julle dit alles nodig het. Mag jy vandag troos vind in hierdie waarhede.